जगराओं. सोमवार सुबह बैंक में पैसे जमा करवाने आए मजदूर से नौसरबाज दस हजार ठगकर ले गया। नौसरबाज बैंक में लगे सीसीटीवी कैमरे में कैद हो गया। पुलिस ने जांच के लिए फुटेज ले ली है। दिलचस्प ये है कि नौसरबाज पुलिस की तरह दिखने वाली वर्दी में था। खाकी पगड़ी पहन रखी थी।
मजदूर ओम प्रकाश ने बताया, पीएनबी में दस हजार रुपए गांव भेजने के लिए आया था। बैंक में लंबी लाइन देख टेबल पर बैठ गया। इसी दौरान नौसरबाज ने ओम प्रकाश से पूछा, क्या काम है। उसने बताया, गांव पैसे भेजने हैं। नौसरबाज ने ओम प्रकाश को 100 रुपए पकड़ाकर कहा, वह पैसे जमा करवाता है तुम बैंक मैनजर को 100 रुपए के पकौडे़ लाकर दो।
नौसरबाज के झांसे में आया ओम प्रकाश दस हजार उसे थमा पकौड़े लेने चला गया। कुछ ही मिनटों के बाद जब ओम प्रकाश पकौडे़ लेकर लौटा तो उसके होश उड़ गए। ओम प्रकाश ने शोर मचाया तो बैंक अधिकारियों ने उसकी बात सुनकर पुलिस बुलाई। थाना सिटी से एएसआई किक्कर सिंह पहुंचे। उन्होने सीसीटीवी कैमरे की फुटेज देखी तो ओम प्रकाश ने नौसरबाज को पहचान लिया। एएसआई किक्कर सिंह ने कहा, ओम प्रकाश के बयान दर्ज कर लिए हैं।
गौरतलब है कि नौसरबाजों की ओर से मजदूरो के साथ ठगी का ये पहला मामला नहीं है, बल्कि हरेक सप्ताह किसी ना किसी बैंक में ऐसा मामला सामने आता ही है और पुलिस सीसीटीवी फुटेज होने के बावजूद हर बार मामले को ठंडे बस्ते में डाल देती है।
hin_Deva hin_Deva hin_Deva hin_Deva